
Teitl
[bookmark: _GoBack]Bôn y gair Mabinogi yw mab, a thebyg mai’r ystyr wreiddiol oedd ‘chwedl am febyd arwr’, ac yna bywyd cyfan yr arwr. Efallai mai Pryderi oedd arwr y Pedair Cainc, gan ei fod yn cael ei eni yn y gainc gyntaf a’i ladd yn y bedwaredd. Defnyddir y ffurf luosog Mabinogion i ddynodi grŵp ehangach o un ar ddeg o chwedlau gan gynnwys y rhamantau Arthuraidd. 

Dyddiad
Cedwir y Pedair Cainc mewn dwy lawysgrif o’r 14eg ganrif, Llyfr Gwyn Rhydderch a Llyfr Coch Hergest, gyda darnau mewn llawysgrif o’r 13eg g. Mae prinder dylanwad Normanaidd (yn wahanol i’r rhamantau) yn awgrymu dyddiad cyfansoddi yn gynnar yn y 12fed ganrif. Ond gallai peth o’r deunydd chwedlonol fod yn hŷn o lawer, wedi ei ddiogelu gan storïwyr llafar (cyfarwyddiaid).

Awduraeth
Fel pob un o’r chwedlau Cymraeg Canol, mae’r Pedair Cainc yn ddienw. Serch hynny, awgryma cysondeb arddull a themâu fod y ceinciau yn waith un awdur â golwg unigryw ar y byd, yn ôl pob tebyg o gefndir eglwysig. Swyddogaeth yr awdur hwnnw fyddai dod â deunydd amrywiol at ei gilydd i ffurfio cyfanwaith llenyddol newydd. 

Themâu
Er nad oes sylwebaeth echblyg ar y digwyddiadau, gellir adnabod themâu sy’n rhedeg trwy’r ceinciau, fel cyfeillgarwch, dial, a’r angen am ymddygiad amyneddgar a phwyllog. Gw. ymhellach John K. Bollard, ‘The Structure of the Four Branches of the Mabinogi’ (1973-4):
https://journals.library.wales/view/1386666/1419353/251#?xywh=-1151%2C-194%2C4581%2C3875 

Mae digon o gyfle am farn bersonol. Dyma rai cwestiynau i’w hystyried:
I ba raddau y llwyddodd awdur y Pedair Cainc i greu cyfanwaith unedig?
A yw’r chwedlau yn cynnig gwersi moesol?
Beth sydd gan y Pedair Cainc i’w ddweud am safle merched yn y gymdeithas? 
